  Майя Бывальцева Удмуртилэн тӧроез Александр Бречалов элькунысь нюлэс возёсъя министрлэсь ужзэ быдэсъясе Денис Удаловез юнматон сярысь пуктэтэз кинюртӥз. Со сярысь улосвыл тӧролэн но кивалтэтлэн пресс-службаяз ивортӥзы. Азьвыл гурт возёсъя «Развитие Красноярья» потребкооперативен кивалтэм Удалов удысэтлэн кивалтӥселэсь ужзэ быдэсъялоз 24-тӥ шуркынмонысен «инкуазь узырлыкъя но инкуазез утёнъя министрез юнматытозь», валэктӥзы пресс-службаын. Тодэ вайытом, Удмуртиысь кивалтэтлэн выль ёзсӧзнэтаз (2018-тӥ арысь толшорысен) нюлэс возёсъя министерство инкуазь узырлыкъя но инкуазез утёнъя министерствоен огазеямын луоз. Ватсалом, Денис Удалов Россиысь инкуазь узырлыкъя но экологияя министерствоен соглаштон пыр ортчиз. 2016-тӥ арысь гудырикошконысен Удмуртиысь нюлэс возёсъя министерствоен Сергей Журавлёв кивалтӥз. ВАТСАН Удалов Денис Николаевич.  Вордӥськиз 1983-тӥ арын 25-тӥ инвожое. Дышетскемез вылӥ. 2006-тӥ арын Сибырысь технологиосъя кун университетэз «Лесоинженерное дело» ӧнеръя йылпумъяз, 2017-тӥ арын — Байкал кун университетлэсь Юридик институтсэ.  2002–2003 аръёсы — «Мариинский лесотехнический техникум» шоръёзо ӧнер дышетсконниын лаборант; 2006–2007 аръёсы — «Сибриский государтственный технологический университет» вылӥ ӧнер дышетсконниын валтӥсь дышетӥсь; 2007–2008 аръёсы — «Красноярское управление лесами» кун ужъюртын инженер; 2008-тӥ арын — Красноярск шаерлэн администрациысьтыз нюлэс удысъя агентствоысь нюлэс промышленностья но нюлэсэз уже кутон ӵектосъёсты эскеронъя ёзэтын валтӥсь ӧнерчи; 2008–2010 аръёсы — Красноярск шаерлэн администрациысьтыз нюлэс удысъя агентствоысь нюлэс промышленностья но кун заказъя ёзэтын валтӥсь ӧнерчи; 2010–2015 аръёсы — Красноярск шаерысь Кежма ёросысь «Служба муниципального заказа» муниципал ужъюртлэн кивалтӥсез; 2015–2016 аръёсы — Ижркутск улосвылысь нюлэс возёсъя агентстволэн кивалтӥсезлэн воштӥсез — Иркутск улосвылысь нюлэсъя валтӥсь кун инспекторлэн воштӥсез; 2016–2017 аръёсы — гурт возёсъя «Развитие Красноярья» потребкооперативлэн тӧроез. Тегъёс: Политика Удмуртия кивалтэт нюлэсвозёсъяминистерство  